ไอเอ็นจีเปิดตัวกองทุนตราสารหนี้เอเชีย
บลจ.ไอเอ็นจี มองเอเชียแกร่ง ออกกองทุนลงทุนตราสารหนี้ภูมิภาคเอเชีย ชูผลตอบแทนกองทุนย้อนหลัง 3 ปี มากกว่า 14% ต่อปี
25 ม.ค. 2555

บลจ.ไอเอ็นจี มองเอเชียแกร่ง ออกกองทุนลงทุนตราสารหนี้ภูมิภาคเอเชีย ชูผลตอบแทนกองทุนย้อนหลัง 3 ปี มากกว่า 14% ต่อปี
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี  บลจ.ไอเอ็นจี เสนอขายกองทุนเปิด ไอเอ็นจี ไทย เอเชี่ยน เดบท์ รีจินอล บอนด์ ปันผล ระหว่างวันที่ 30 ม.ค.- 7 ก.พ.2555 ลงทุนขั้นต่ำ 2,000 บาท มีนโยบายลงทุนในหน่วยลงทุนของกองทุน ING (L) Renta Fund Asian Debt (Local Bond) ที่กระจายลงทุนในตราสารหนี้ภูมิภาคเอเชีย ในสกุลท้องถิ่นและจะจ่ายเงินปันผลปีละ 2 ครั้ง
“เราเชื่อมั่นพื้นฐานเศรษฐกิจเอเชียแข็งแกร่งและมีเสถียรภาพ ทำให้อันดับความน่าเชื่อถือของอีกหลายประเทศในภูมิภาคเอเชียมีโอกาสปรับตัวไปในทิศทางที่ดีขึ้น ขณะที่จีนเติบโตได้เกินกว่านักวิเคราะห์คาดการณ์ คาดว่าเงินลงทุนจะไหลเข้ามาในตราสารหนี้เอเชียซึ่งโดดเด่นเมื่อเทียบภูมิภาคอื่น"นายจุมพล กล่าว
สำหรับผลตอบแทนของกองทุนหลักสามารถสร้างผลตอบแทนที่ดีและสม่ำเสมอตลอดช่วง 3 ปีที่ผ่านมา โดยให้ผลตอบแทนย้อนหลัง 3 ปีในระดับ 14.63% ต่อปี สูงกว่าผลตอบแทนเปรียบเทียบจากดัชนี HSBC’s Asian Local Bond Index (ALBI) ซึ่งอยู่ที่ 13.14% ต่อปี ข้อมูล ณ  31 ต.ค.2554
“นอกจากกองทุนจะได้ผลตอบแทนจากจากอัตราดอกเบี้ยยังมีโอกาสในการทำกำไรจากราคาตราสารหนี้ที่ปรับตัวเพิ่มขึ้น และโอกาสการทำกำไรของอัตราแลกเปลี่ยน กองทุนยังมีนโยบายการป้องกันความเสี่ยงจากอัตราแลกเปลี่ยนตามดุลยพินิจของผู้จัดการกองทุน”นายจุมพลกล่าว